b'\n_START_ARTICLE_\nTratta\n_START_PARAGRAPH_\nTratta on yrityssaatavien perint\xc3\xa4\xc3\xa4n k\xc3\xa4ytett\xc3\xa4v\xc3\xa4 maksukehotus, johon liittyy julkisuuden uhka. Tratalla kehotetaan velallista maksamaan er\xc3\xa4\xc3\xa4ntynyt saatava. Tratan noudattamatta j\xc3\xa4tt\xc3\xa4minen voidaan julkaista ja merkit\xc3\xa4 luottotietorekisteriin. Trattaperint\xc3\xa4 on varsin yleinen k\xc3\xa4yt\xc3\xa4nt\xc3\xb6._NEWLINE_Tratan tarkoitus on toimia pelotteena velalliselle, joka haluaa pit\xc3\xa4\xc3\xa4 luottotietonsa puhtaana. Sen julkaiseminen on julkinen ilmoitus, ettei velallinen ole suoriutunut maksuvelvoitteestaan._NEWLINE_Sek\xc3\xa4 laki saatavien perinn\xc3\xa4st\xc3\xa4 ett\xc3\xa4 rikoslaki kielt\xc3\xa4v\xc3\xa4t tratan k\xc3\xa4ytt\xc3\xa4misen kuluttajasaatavan perimiseksi. Lain mukaan yritys on taho, jolla on Y-tunnus. _NEWLINE_Nyky\xc3\xa4\xc3\xa4n Suomessa on k\xc3\xa4yt\xc3\xb6ss\xc3\xa4 vain yksityisoikeudellinen tratta. Erona aiempaan sen protestoiminen ja julkaiseminen ei vaadi viranomaisen vahvistusta.\n_START_SECTION_\nHistoriaa\n_START_PARAGRAPH_\nYksityinen tratta on ollut Suomessa k\xc3\xa4yt\xc3\xb6ss\xc3\xa4 vuodesta 1995. Tratan viranomaisprotestista luovuttiin perint\xc3\xa4lain (513/1999) tullessa voimaan syyskuun alussa 1999. Lain esit\xc3\xb6iss\xc3\xa4 tratta selitettiin hyv\xc3\xa4ksym\xc3\xa4t\xc3\xb6nt\xc3\xa4 asetetta muistuttavaksi asiakirjaksi. Ennen lainmuutosta julkinen notaari osallistui tratan protestointiin. Luottotietolain tultua voimaan perint\xc3\xa4laissa tarkoitetuksi yritykseksi katsotaan my\xc3\xb6s yksityishenkil\xc3\xb6t, joilla on Y-tunnus, kuten maanviljelij\xc3\xa4t.\n_START_SECTION_\nMenettely\n_START_PARAGRAPH_\nTrattaa saa k\xc3\xa4ytt\xc3\xa4\xc3\xa4 vain sellaisten saatavien perimiseksi, jotka ovat er\xc3\xa4\xc3\xa4ntyneit\xc3\xa4, selvi\xc3\xa4 ja riidattomia. Jos saatavan oikeellisuudesta on ep\xc3\xa4selvyytt\xc3\xa4 tai erimielisyytt\xc3\xa4, esimerkiksi velallinen on kiist\xc3\xa4nyt maksuvelvollisuutensa, trattaa ei saa l\xc3\xa4hett\xc3\xa4\xc3\xa4. Tratan saa l\xc3\xa4hett\xc3\xa4\xc3\xa4 vasta sen j\xc3\xa4lkeen, kun velalliselle on ensin annettu maksumuistutus, jossa on v\xc3\xa4hint\xc3\xa4\xc3\xa4n seitsem\xc3\xa4n p\xc3\xa4iv\xc3\xa4n m\xc3\xa4\xc3\xa4r\xc3\xa4aika maksun maksamiselle.\n_START_SECTION_\nTratan l\xc3\xa4hett\xc3\xa4minen\n_START_PARAGRAPH_\nVelkoja panee trattaperinn\xc3\xa4n alulle toimittamalla yleens\xc3\xa4 perint\xc3\xa4toimistolle tiedot velkojasta ja velallisesta, itse saatavasta sek\xc3\xa4 viiv\xc3\xa4styskoroista ja muista prosessissa aiheutuneista kuluista. Perint\xc3\xa4toimisto l\xc3\xa4hett\xc3\xa4\xc3\xa4 velalliselle tratan, jossa todetaan, ett\xc3\xa4 tratta protestoidaan, ellei kyseess\xc3\xa4 olevaa maksua suoriteta m\xc3\xa4\xc3\xa4r\xc3\xa4ajassa. Samanaikaisesti toimitetaan asiasta luottotietoyhti\xc3\xb6lle ilmoitus. T\xc3\xa4st\xc3\xa4 luottotietoihin syntyy maksuviivetieto, joka ei ole varsinainen maksuh\xc3\xa4iri\xc3\xb6merkint\xc3\xa4 mutta jolla voi olla merkityst\xc3\xa4 yhti\xc3\xb6n my\xc3\xb6hemp\xc3\xa4\xc3\xa4n toimintaan. Protestoija ja asettaja on t\xc3\xa4llaisessa tilanteessa perint\xc3\xa4toimisto.\n_START_SECTION_\nTratan protestointi\n_START_PARAGRAPH_\nJos velallinen ei maksa saatavaa, perint\xc3\xa4toimisto p\xc3\xa4\xc3\xa4tt\xc3\xa4\xc3\xa4 luottotietoyhti\xc3\xb6n kanssa, julkaistaanko tratta hiljaisena vai julkisena. Samalla perint\xc3\xa4toimisto tiedottaa luottotietoyhti\xc3\xb6t\xc3\xa4 asiasta. Hiljaisella protestilla tarkoitetaan vain luottotietoyhti\xc3\xb6n tietokannassa n\xc3\xa4kyv\xc3\xa4\xc3\xa4 tietoa. Julkinen protestointi julkaistaan my\xc3\xb6s talousalan lehdiss\xc3\xa4. Protestointi on teht\xc3\xa4v\xc3\xa4 31 p\xc3\xa4iv\xc3\xa4n kuluessa tratan l\xc3\xa4hetysilmoituksesta. Tratta voidaan julkaista tai merkit\xc3\xa4 luottotietorekisteriin, kun kymmenen p\xc3\xa4iv\xc3\xa4\xc3\xa4 on kulunut tratan l\xc3\xa4hett\xc3\xa4misest\xc3\xa4._NEWLINE_Protestoinnista l\xc3\xa4hett\xc3\xa4\xc3\xa4 luottotietoyhti\xc3\xb6 velalliselle ilmoituksen. Ilmoituksessa todetaan, ett\xc3\xa4 velallinen voi v\xc3\xa4ltt\xc3\xa4\xc3\xa4 protestin julkaisemisen maksamalla. Jos velallinen maksaa tratan korkoineen ja kuluineen seitsem\xc3\xa4n p\xc3\xa4iv\xc3\xa4n kuluessa, tratta protestoidaan hiljaisena._NEWLINE_Julkinen protesti ei ole velkojalle pelk\xc3\xa4st\xc3\xa4\xc3\xa4n my\xc3\xb6nteinen asia. Protestointi kutsuu velallisen muutkin velkojat perint\xc3\xa4toimiin. Kun muutkin velkojat kilpailevat maksusta, velkojan oma mahdollisuus saada maksu pienenee.\n_START_SECTION_\nTratan ep\xc3\xa4\xc3\xa4minen\n_START_PARAGRAPH_\nVelallisella on mahdollisuus riitauttaa tratan protestoiminen. T\xc3\xa4ll\xc3\xb6in tutkitaan, onko reklamaatio perusteltu riitt\xc3\xa4v\xc3\xa4sti. Kun saatava osoitetaan riitaiseksi, perint\xc3\xa4 jatkuu laajalla haastehakemuksella k\xc3\xa4r\xc3\xa4j\xc3\xa4oikeudessa.'